ኢትዮጵያ ለአሥረኛ ጊዜ ፈጣን የኢኮኖሚ ዕድገት ማስመዝገብ ችላለች-የገንዘብና ኢኮኖሚ ልማት ሚኒስቴር
አዲስ አበባ ፣ መስከረም 30/2006 (ዋኢማ) – ኢትዮጵያ በ2005 ዓ.ም በጀት ዓመት 9 ነጥብ 7 በመቶ ዕድገት በማሳየት ለአሥረኛ ጊዜ ፈጣን የኢኮኖሚ ዕድገት ማስመዝገብ መቻሏን የገንዘብና ኢኮኖሚ ልማት ሚኒስቴር አስታወቀ።ሚኒስትር ዴኤታው ዶክተር አብርሃም ተከስተ ትላንት በሰጡት ጋዜጣዊ መግለጫ እንዳስታወቁት በተጠናቀቀው በጀት ዓመት አጠቃላይ የአገር ውስጥ ምርት በ9 ነጥብ 7 በመቶ ዕድገት በማሳየት ፈጣን የሚባል የኢኮኖሚ ዕድገት ማስመዝገ ተችሏል።ከተመዘገው ዕድገት ውስጥም ግብርናው በ7 ነጥብ 1 በመቶ፣ የአገልግሎት ዘርፉ በ9 ነጥብ 9 በመቶ እንዲሁም ኢንዱስትሪው 18 ነጥብ 5 በመቶ ዕድገት ማስመዝገብ ችለዋል።ዕድገቱ ሊመዘገብ የቻለው የኢኮኖሚ ዘርፉን በማስፋት በተሰሩ ሥራዎች ሲሆን በተለይም በግብርናው ዘርፍ ለተመዘገበው ዕድገት የሰብል ምርት አስተዋጽኦ ከፍተኛውን ድርሻ እንደሚይዝ ጠቁመዋል።በተጨማሪም ባለፉት ሦስት ዓመታት በአገር ውስጥ ከፍተኛ ችግር የነበረውን የዋጋ ንረት ለመቆጣጠር የተደገው ጥረት ለተገኘው ውጤት አስተዋጽኦ ማበርከቱን ጠቅሰዋል።በተጨማሪም በዚሁ በጀት ዓመት ለተመዘገበው ዕድገት የኢንቨስትመንት ምጣኔው ከፍተኛ አስተዋጽኦ ያበረከተ ሲሆን ድርሻውም ከአጠቃላዩ የአገር ውስጥ ምርት 33 በመቶ እንደሚይዝ ዶክተር አብርሃም ተናግረዋል።በተጠናቀቀው ዓመት ከሰሃራ በታች ያሉት የአፍሪካ አገራት ያስመዘግቡታል ተብሎ የተገመተው የኢኮኖሚ ዕድገት 5 ነጥብ 4 በመቶ አካባቢ እንደነበር አመልክተው ነገር ግን ኢትዮጵያ 9 ነጥብ 7 በመቶ ያስመዘገበችው የኢኮኖሚ ዕድገት የላቀ መሆኑን ገልጸዋል። በአገሪቱ ባለፉት ሦስት ዓመታት የተመዘገበው የኢኮኖሚ ዕድገት በአማካይ በየዓመቱ አሥር በመቶ ሲሆን ከ1996 እስከ 2005 ዓ.ም ባሉት ዓመታት ደግሞ በአማካይ 10 ነጥብ 9 በመቶ ዕድገት መመዝገቡን አስታውቀዋል።በዚሁ ወቅት የነበረው ጠቅላላ የአገር ውስጥ ምርት ዕድገት በነበረው የገበያ ዋጋ ሲሰላ 853 ቢሊዮን ብር የደረሰ መሆኑንም ሚኒስትር ዴኤታው ገልጸዋል።በ2004 ዓ.ም የነፍስ ወከፍ ገቢ 510 የሜሪካን ዶላር የነበረ ሲሆን ከተገኘው የኢኮኖሚ ዕድገት ዜጎችን ተጠቃሚ መሆን በመቻላቸው በተጠናቀቀው በጀት ዓመት 550 የአሜሪካን ዶላር ሊደርስ ችሏል ብለዋል።በ2003 ዓ.ም በጀት ዓመትም በተደረገው ጥናት በድህነት ውስጥ ይኖሩ የነበሩት ዜጎች ከጠቅላላው የኢትዮጵያ ሕዝብ ውስጥ 29 ነጥብ 6 በመቶ የነበሩ ሲሆን ይኸው ቁጥር በ2005 ዓ.ም ወደ 26 በመቶ እንደቀነሰ አመልክተዋል።በ2005 ዓ.ም በጀት ዓመት ብቻም ከ1 ሚሊዮን በላይ የሚሆኑ ዜጎች የኑሮ ደረጃቸውን ተሻሽሎ ከድህነት እንዲወጡ የተመዘገበው የኢኮኖሚ አስተዋጽኦ ማበርከቱን ሚኒስትር ዴኤታው ጠቁመዋል።እንደየምዕተ ዓመቱን የልማት ግብ ለማሳካት በተለይም ድህነትን በግማሽ ለመቀነስን የተቀመጠውን ግብ ስኬታማ ለማድረግ አገራት በየዓመቱ 7 በመቶ የኢኮኖሚ ዕድገት ማስመዝገብ የሚገባ ሲሆን አሁን የተመዘገበው ውጤት ኢትዮጵያ ግቡን ማሳካት እንደምትችል ያመላክታል ማለታቸውን ኢዜአ ዘግቧል።